ການ​ຕໍ່ສູ້ກຳລັງ​ຮຸນ​ແຮງ​ຂຶ້ນ ຂະນະ​ທີ່ ​ກອງ​ກຳລັງ​ຂອງ IS ແນໃສ່ ຍຶດເອົາເມືອງ Kobani ໃນຊີເຣຍ
ທູດ​ພິ​ເສດ​ຂອງ​ UN ປະຈຳ​ຊີ​ເຣຍ ກ່າວ​​ວ່າ ມີ​ທາງ​ເປັນ​ໄປ​ໄດ້​ຫລາຍ​ທີ່​ສຸດ​ວ່າ ຫຼາຍພັນ​ຄົນ​ຈະ​ຖືກ​ສັງຫານ ຖ້າ​ເມືອງ Kobani ຕົກ​ເປັນ​ຂອງ​ພວກ​ນັກ​ລົບລັດອິສລາມ.
ການຕໍ່ສູ້ກຳລັງຮຸນແຮງຂຶ້ນ ຢູ່ໃນເມືອງ Kobani ຂອງຊົນ ເຜົ່າເຄີດ ໃນປະເທດຊີເຣຍ ໃກ້ກັບຊາຍແດນເທີກີ ຂະນະທີ່ ກອງກຳລັງຂອງພວກຫົວຮຸນແຮງລັດອິສລາມ ໄດ້ຂະຫຍາຍ ເຂດແດນ ທີ່ພວກເຂົາຄວບຄຸມໄດ້ອີກຕື່ມ ບັນດານັກລົບຊາວເຄີດ ກຳລັງພະຍາຍາມທີ່ຈະສະກັດກັ້ນ ການບຸກໂຈມຕີເມືອງຍຸດທະສາດ ໃນເຂດຊາຍແດນດັ່ງກ່າວ ມາເປັນເວລາ 3 ອາທິດ ຂອງພວກກຸ່ມລັດອິສລາມນັ້ນ ທູດພິເສດຂອງອົງການສະຫະປະຊາຊາດປະຈຳຊີເຣຍ ທ່ານ Staffan de Mistura ກ່າວໃນວັນສຸກວານນີ້ວ່າ ມີທາງເປັນ ໄປໄດ້ຫລາຍທີ່ສຸດວ່າ ຫຼາຍພັນຄົນຈະຖືກສັງຫານ ຖ້າເມືອງ Kobani ຕົກເປັນຂອງພວກ ນັກລົບລັດອິສລາມ ທ່ານກ່າວອີກວ່າ ພົນລະເຮືອນຜູ້ເຖົ້າຜູ້ແກ່ ຫຼາຍຮ້ອຍຄົນ ຍັງຕົກຄ້າງຢູ່ໃນເມືອງ ແລະ ອີກ ຫຼາຍພັນຄົນບໍ່ສາມາດ ໜີອອກໄປຊາຍແດນທີ່ຕິດກັບເທີກີ ທາງດ້ານກອງທັບສະຫະລັດນັ້ນ ກໍຍັງສືບຕໍ່ປະຕິບບັດການໂຈມຕີທາງອາກາດຫຼາຍໆບັ້ນ ໃສ່ເປົ້າໝາຍຂອງພວກຫົວລັດອິສລາມ ໃນເມືອງ Kobani ເມື່ອວັນສຸກວານນີ້ ໂດຍໄດ້ຍິງໂຈມຕີຈຸດຕ່າງໆ ທີ່ຢູ່ໃກ້ໆໃຈກາງເມືອງ ໂດຍສະເພາະຢູ່ໃນບໍລິເວນທີ່ໃກ້ກັບຊາຍແດນຕິດກັບເທີກີ ເທີກີ ໄດ້ສົ່ງກອງກຳລັງທະຫານ ໄປຍັງເຂດຊາຍແດນຂອງຕົນ ແຕ່ ໄດ້ກ່າວວ່າ ຈະບໍ່ເຂົ້າຮ່ວມການຕໍ່ສູ້ ເຖິງແມ່ນວ່າສະຫະລັດກຈະກົດດັນ ໃຫ້ຕົນເຂົ້າຮ່ວມກໍ່ຕາມ